NARIADENIE KOMISIE (ES) č. 89/2009
z 28. januára 2009,
ktorým sa otvára colná kvóta na rok 2009 na dovoz určitého tovaru s pôvodom v Nórsku do Európskeho spoločenstva, ktorý je výsledkom spracovania poľnohospodárskych výrobkov zahrnutých v nariadení Rady (ES) č. 3448/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na jeho článok 7 ods. 2,
so zreteľom na rozhodnutie Rady 2004/859/ES z 25. októbra 2004 týkajúce sa uzavretia Dohody vo forme výmeny listov medzi Európskym spoločenstvom a Nórskym kráľovstvom, o protokole 2 k bilaterálnej Dohode o voľnom obchode medzi Európskym hospodárskym spoločenstvom a Nórskym kráľovstvom (2), a najmä na jeho článok 3,
keďže:
(1)
V protokole 2 k bilaterálnej Dohode o voľnom obchode medzi Európskym hospodárskym spoločenstvom a Nórskym kráľovstvom (3) a v protokole 3 k Dohode o EHP (4) sa medzi zmluvnými stranami určujú obchodné dojednania na určité poľnohospodárske a spracované poľnohospodárske výrobky.
(2)
V protokole 3 k Dohode o EHP zmenenom a doplnenom rozhodnutím Spoločného výboru EHP č. 138/2004 (5) sa ustanovuje nulové clo, ktoré sa uplatňuje na určité vody obsahujúce pridaný cukor alebo iné sladidlá alebo ochucujúce látky, patriace pod kód KN 2202 10 00, a na určité iné nealkoholické nápoje s obsahom cukru patriace pod kód KN ex 2202 90 10.
(3)
Nulové clo na vody a iné príslušné nápoje sa pre Nórsko dočasne pozastavilo prostredníctvom Dohody vo forme výmeny listov medzi Európskym spoločenstvom a Nórskym kráľovstvom týkajúcej sa protokolu 2 k bilaterálnej Dohode o voľnom obchode medzi Európskym hospodárskym spoločenstvom a Nórskym kráľovstvom (6) (ďalej len „dohoda“) schválenej rozhodnutím 2004/859/ES. Podľa bodu IV odsúhlasenej zápisnice k dohode sa bezcolný dovoz tovaru patriaceho pod kódy KN 2202 10 00 a ex 2202 90 10 s pôvodom v Nórsku povoľuje len v medziach bezcolnej kvóty, kým clo sa platí za dovoz mimo pridelenia kvóty.
(4)
Nariadením Komisie (ES) č. 93/2008 (7) sa zrušilo dočasné pozastavenie bezcolného režimu na obdobie od 1. januára do 31. decembra 2008 na dovoz určitého tovaru patriaceho pod kódy KN 2202 10 00 a ex 2202 90 10 s pôvodom v Nórsku do Spoločenstva.
(5)
Pre uvedené nealkoholické nápoje je preto potrebné otvoriť colnú kvótu na rok 2009. Posledná ročná kvóta na rok 2007 pre uvedené produkty bola otvorená nariadením Komisie (ES) č. 1795/2006 (8). Na rok 2008 nebola otvorená žiadna ročná kvóta. Objem kvóty na rok 2009 by preto mal zostať rovnaký ako na rok 2007.
(6)
V nariadení Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (9), sa stanovujú pravidlá spravovania colných kvót. Je vhodné zabezpečiť, aby sa colná kvóta otvorená týmto nariadením spravovala v súlade s uvedenými pravidlami.
(7)
Opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi produktmi, ktoré nie sú uvedené v prílohe I,
PRIJALA TOTO NARIADENIE:
Článok 1
1. Colná kvóta Spoločenstva stanovená v prílohe sa otvára na obdobie od 1. januára 2009 do 31. decembra 2009 pre tovar s pôvodom v Nórsku, ktorý je vymenovaný v uvedenej prílohe podľa podmienok v nej vymedzených.
2. Pravidlá pôvodu vzájomne uplatniteľné na tovar uvedený v prílohe sa stanovujú v protokole 3 k bilaterálnej Dohode o voľnom obchode medzi Európskym hospodárskym spoločenstvom a Nórskym kráľovstvom.
3. Na množstvá dovážané nad objem kvóty sa uplatňuje preferenčné clo 0,047 EUR/l.
Článok 2
Colnú kvótu Spoločenstva uvedenú v článku 1 ods. 1 spravuje Komisia v súlade s článkami 308a, 308b a 308c nariadenia (EHS) č. 2454/93.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. januára 2009